2020. gada 18. februārī Noteikumi Nr. 105

Rīgā (prot. Nr. 7 27. §)

**Grozījumi Ministru kabineta 2006. gada 20. jūnija noteikumos Nr. 496 "Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība"**

Izdoti saskaņā ar

Nekustamā īpašuma

valsts kadastra likuma

9. panta trešo daļu

1. Izdarīt Ministru kabineta 2006. gada 20. jūnija noteikumos Nr. 496 "Nekustamā īpašuma lietošanas mērķu klasifikācija un nekustamā īpašuma lietošanas mērķu noteikšanas un maiņas kārtība" (Latvijas Vēstnesis, 2006, 108. nr.; 2011, 30. nr.) šādus grozījumus:

1.1. izteikt 14.2. apakšpunktu šādā redakcijā:

"14.2. neapbūvēta zeme, kuru atbilstoši vietējās pašvaldības teritorijas plānojumam ir plānots (atļauts) izmantot būvju, inženierkomunikāciju vai labiekārtojuma uzturēšanai;";

1.2. svītrot 14.3. un 14.4. apakšpunktu;

1.3. izteikt 14.1 punktu šādā redakcijā:

"14.1 Šo noteikumu 14.2. apakšpunktā minēto neapbūvētu apbūves zemi iedala šādi:

14.1 1. apgūta zeme – zeme, kas pēc apbūves parametriem atbilst apbūves noteikumos noteiktajām apbūves prasībām, un tai ir izbūvēta infrastruktūra – piebraucamais ceļš un elektrības pieslēguma iespēja bez papildu elektrolīnijas vai transformatora apakšstacijas izbūves;

14.1 2. neapgūta zeme – zeme, kurai ir izstrādāts detālplānojums, lokālplānojums vai zemes ierīcības projekts (turpmāk – detalizēts plānojums), vai, ja detalizēts plānojums nav nepieciešams, ­– zemes vienība, kas atbilst apbūves noteikumos noteiktajām apbūves prasībām, bet zemes vienībai nav pieejama infrastruktūra – piebraucamais ceļš vai elektrības pieslēguma iespēja bez papildu elektrolīnijas vai transformatora apakšstacijas izbūves;

14.1 3. apbūvei paredzēta – zeme, kurai vietējās pašvaldības teritorijas plānojums paredz apbūvi, bet apbūves īstenošanai nepieciešams detalizēts plānojums, kā arī infrastruktūras izbūve.";

1.4. izteikt 17.3. apakšpunktu šādā redakcijā:

"17.3. ja izsniegta būvatļauja vai pieteikta vienkāršota atjaunošana, kuru īstenojot mainīsies:

17.3.1. būves galvenais lietošanas veids, un tas neatbildīs iepriekš noteiktajam lietošanas mērķim;

17.3.2. telpu grupas lietošanas veids būvēs, kuru galvenais lietošanas veids ir "Divu dzīvokļu mājas", "Triju vai vairāku dzīvokļu mājas", "Viesnīcu ēkas", "Biroju ēkas" vai "Vairumtirdzniecības un mazumtirdzniecības ēkas" (turpmāk – ēkas ar izvērtējamām telpu grupām), un tas mainīs būves galveno lietošanas veidu (ja, mainot telpu grupu lietošanas veidu, ēkas galvenais lietošanas veids nemainās, lietošanas mērķa maiņu neierosina);";

1.5. papildināt 17.7. apakšpunktu aiz vārda "prasībām" ar vārdiem "tai skaitā pēc zemes fiziskajiem parametriem neatbilst apbūves zemes nosacījumiem;";

1.6. papildināt noteikumus ar 17.8. apakšpunktu šādā redakcijā:

"17.8. ja neapbūvēta zemes vienība, kurai noteikts apbūves zemes lietošanas mērķis, nevar tikt izmantota apbūvei atbilstoši normatīvajiem aktiem.";

1.7. aizstāt 23.1. un 23.2. apakšpunktā vārdu "detālplānojums" (attiecīgā locījumā) ar vārdiem "detalizēts plānojums" (attiecīgā locījumā);

1.8. papildināt noteikumus ar 28.1 punktu šādā redakcijā:

"28.1 Lietošanas mērķi no lietošanas mērķu klases "Apbūves zeme" nenosaka, ja atbilstoši normatīvajiem aktiem teritorija nevar tikt izmantota apbūvei.";

1.9. papildināt noteikumus ar 28.2 punktu šādā redakcijā:

"28.2 Zemes vienībai, kurai atbilstoši Valsts meža dienesta informācijai ir reģistrēts zemes lietošanas veids "mežs" un kura atbilstoši vietējās pašvaldības teritorijas plānojumam saskaņā ar teritorijas izmantošanas veidu klasifikatoru atrodas teritorijā, kas plānota kā:

28.2 1. neapbūvēta teritorija, nosaka lietošanas mērķi no lietošanas mērķu grupas 02 "Mežsaimniecības zeme un īpaši aizsargājamās dabas teritorijas, kurās saimnieciskā darbība ir aizliegta ar normatīvo aktu" un piekrītošo platību ne mazāku kā zemes lietošanas veida "mežs" platība;

28.2 2. apbūvēta teritorija, nosaka lietošanas mērķi ar kodu 0501 "Dabas pamatnes, parki, zaļās zonas un citas rekreācijas nozīmes objektu teritorijas, ja tajās atļautā saimnieciskā darbība nav pieskaitāma pie kāda cita klasifikācijā norādīta lietošanas mērķa" un piekrītošo platību ne mazāku kā zemes lietošanas veida "mežs" platība.";

1.10. izteikt 29. punktu šādā redakcijā:

"29. Ja zemes vienībai, kurai nosakāms vai maināms apbūves zemei atbilstošs lietošanas mērķis, vietējās pašvaldības teritorijas plānojums pieļauj vairākas izmantošanas iespējas, personai ir tiesības izvēlēties apbūves ieceres īstenošanai atbilstošo vienu vai vairākus apbūves lietošanas mērķus. Lietošanas mērķiem (mērķim) piekrītošo zemes platību nosaka proporcionāli to skaitam.";

1.11. papildināt noteikumus ar 29.1 un 29.2 punktu šādā redakcijā:

"29.1 Ja šo noteikumu 29. punktā minētajā gadījumā lietošanas mērķa noteikšanas vai maiņas ierosinātājs ir pašvaldība, tad pašvaldība atbilstoši vietējās pašvaldības teritorijas plānojumā atļautajiem galvenajiem teritorijas izmantošanas veidiem nosaka zemes vienībai piemērotāko lietošanas mērķi un lēmumu nosūta personai. Ja persona nepiekrīt pašvaldības noteiktajam lietošanas mērķim, viņa mēneša laikā pēc lēmuma saņemšanas informē par apbūves ieceres īstenošanai atbilstošo lietošanas mērķi. Lietošanas mērķiem (mērķim) piekrītošo zemes platību nosaka proporcionāli to skaitam.

29.2 Pašvaldībai ir tiesības izvērtēt un noteikt vairākus lietošanas mērķus atbilstoši telpu grupu lietošanas veidiem, izvērtējot arī tās ēkas, kas nav minētas šo noteikumu 17.3.2. apakšpunktā.";

1.12. svītrot 36. punkta ievaddaļā vārdu "rakstiski";

1.13. papildināt noteikumus ar 45. un 46. punktu šādā redakcijā:

"45. Valsts zemes dienests, izmantojot kadastra informācijas sistēmas datus, līdz 2020. gada 15. martam sagatavo un nosūta pašvaldībām šādu informāciju lietošanas mērķa maiņas izvērtēšanai:

45.1. par neapbūvētām zemes vienībām, kurām reģistrēts lietošanas mērķis no lietošanas mērķu klases "Apbūves zeme" un kurām atbilstoši Valsts meža dienesta informācijai reģistrēts zemes lietošanas veids "mežs";

45.2. par zemes vienībām, kurām reģistrēts lietošanas mērķis no lietošanas mērķu klases "Apbūves zeme" un apgrūtinājumi "applūstošā (10 % applūduma varbūtība) teritorija, kods 7311020400", "Zemes applūšanas risks, kods 61002".

46. Pašvaldība izvērtē šo noteikumu 45. punktā minēto informāciju un, ja nepieciešams, maina lietošanas mērķi. Par lietošanas mērķa maiņu pašvaldība informē personu.";

1.14. papildināt 1. pielikumu ar kodu "13" šādā redakcijā:

|  |  |  |  |
| --- | --- | --- | --- |
| "13 | Neapbūvēta apbūvei paredzētā zeme | 1301 | Neapbūvēta apbūvei paredzētā zeme" |

1.15. izteikt 2. pielikuma kodu "0202" šādā redakcijā:

|  |  |
| --- | --- |
| "**0202** | **Īpaši aizsargājamās dabas teritorijas,** **kurās** **saimnieciskā darbība ir aizliegta ar normatīvo aktu**  Īpaši aizsargājamās dabas teritorijas zonas, kurās visi dabas resursi pilnībā tiek izslēgti no saimnieciskās un citu veidu darbības. Lietošanas mērķi nosaka arī tad, ja zemes vienībā nav meža zemes vai lielāko daļu aizņem lauksaimniecībā izmantojamā zeme vai pārējās zemes" |

1.16. papildināt 2. pielikumu ar kodu "13" šādā redakcijā:

|  |  |
| --- | --- |
| "**13 – Neapbūvēta apbūvei paredzētā zeme** | |
| 1301 | **Neapbūvēta apbūvei paredzētā zeme**  Neapbūvēta un neapgūta zemes vienība, kurai vietējās pašvaldības teritorijas plānojums paredz apbūvi (tai skaitā vietējas nozīmes inženierkomunikāciju un būvju, kā arī apbūves labiekārtošanas elementu izbūvei), bet nav apbūves īstenošanai nepieciešamā detalizētā plānojuma un nav izbūvēta infrastruktūra" |

2. Šo noteikumu 1.1., 1.2., 1.3., 1.7., 1.9., 1.14. un 1.16. apakšpunkts stājas spēkā 2021. gada 1. janvārī.

Ministru prezidents A. K. Kariņš

Ministru prezidenta biedrs,

tieslietu ministrs J. Bordāns